CELEX: 32017D1239
Language: lt
Date: 1499299200000
Title: 2017 m. liepos 6 d. Komisijos įgyvendinimo sprendimas (ES) 2017/1239 dėl Etiopijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB (pranešta dokumentu C(2017) 4555) (Tekstas svarbus EEE. )

8.7.2017   
            
            
               LT
            
            
               Europos Sąjungos oficialusis leidinys
            
            
               L 177/43
            
         KOMISIJOS ĮGYVENDINIMO SPRENDIMAS (ES) 2017/1239
   2017 m. liepos 6 d.
   dėl Etiopijos jūrininkų rengimo ir atestavimo sistemų pripažinimo pagal Europos Parlamento ir Tarybos direktyvą 2008/106/EB
   
      
         (pranešta dokumentu C(2017) 4555)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. lapkričio 19 d. Europos Parlamento ir Tarybos direktyvą 2008/106/EB dėl minimalaus jūrininkų rengimo (1), ypač į jos 19 straipsnio 3 dalį,
   kadangi:
   
               (1)
            
            
               pagal Direktyvą 2008/106/EB valstybės narės gali nuspręsti pripažinti trečiųjų šalių išduotus atitinkamus jūrininkų kompetencijos pažymėjimus ir tinkamumo liudijimus juos patvirtindamos, jeigu Komisija tas trečiąsias šalis yra pripažinusi. Tos trečiosios šalys turi laikytis visų 1978 m. Tarptautinės jūrų organizacijos konvencijos dėl jūrininkų rengimo, atestavimo ir budėjimo normatyvų (toliau – JRAB konvencija) reikalavimų;
            
         
               (2)
            
            
               atitinkamai 2014 m. sausio 9 d. ir 2014 m. lapkričio 5 d. raštais Liuksemburgas ir Kipras paprašė pripažinti Etiopiją. Gavusi tuos prašymus, Komisija kreipėsi į Etiopijos valdžios institucijas siekdama įvertinti jų taikomas jūrininkų rengimo ir atestavimo sistemas, kad patikrintų, ar Etiopija laikosi visų JRAB konvencijos reikalavimų ir ar imtasi tinkamų priemonių užkirsti kelią su atestatais susijusiam sukčiavimui. Buvo paaiškinta, kad vertinimas bus grindžiamas faktų tikrinimo, kurį Etiopijoje atliks Europos jūrų saugumo agentūros ekspertai, rezultatais;
            
         
               (3)
            
            
               remdamasi 2015 m. spalio mėn. surengto tikrinimo rezultatais, Komisija įvertino rengimo ir atestavimo sistemą Etiopijoje. Atlikusi tą vertinimą, Komisija nustatė, kad keliose srityse Etiopijos valdžios institucijos turi imtis tinkamų veiksmų, be kita ko, nustatyta trūkumų, susijusių su programų ir kursų patvirtinimu, mokymu laive ir atestavimu bei patvirtinimu;
            
         
               (4)
            
            
               2016 m. gegužės mėn. Etiopijos valdžios institucijos pateikė savanorišką taisomųjų priemonių planą ir vėliau 2016 m. liepos, spalio ir gruodžio mėn. jį papildė;
            
         
               (5)
            
            
               visų pirma, Etiopija priėmė naujus teisės aktus, kuriais pašalinti Komisijos vertinime nustatyti trūkumai, susiję su nacionalinėmis nuostatomis, ir atnaujino savo administravimo ir jūrininkų rengimo įstaigose taikomas kokybės procedūras, taip pat jūrininkų rengimo įstaigų mokymo planus ir programas;
            
         
               (6)
            
            
               remdamasi visa turima informacija, Komisija padarė išvadą, kad Etiopijos valdžios institucijos ėmėsi priemonių siekdamos užtikrinti, kad Etiopijos jūrininkų rengimo ir atestavimo sistema atitiktų JRAB konvencijos reikalavimus, ir pateikė tinkamus patvirtinamuosius dokumentus;
            
         
               (7)
            
            
               2017 m. balandžio mėn. Komisija Etiopijos valdžios institucijoms pateikė vertinimo ataskaitą, grindžiamą 2016 m. spalio mėn. tikrinimo rezultatais, ir atsižvelgė į papildytą taisomųjų veiksmų planą;
            
         
               (8)
            
            
               iš galutinių vertinimo rezultatų matyti, kad Etiopija laikosi JRAB konvencijos reikalavimų, pašalino visus nustatytus trūkumus ir yra ėmusis reikiamų priemonių užkirsti kelią su atestatais susijusiam sukčiavimui;
            
         
               (9)
            
            
               vertinimo rezultatų ataskaita pateikta valstybėms narėms;
            
         
               (10)
            
            
               šiame sprendime numatyta priemonė atitinka Jūrų saugumo ir teršimo iš laivų prevencijos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinant Direktyvos 2008/106/EB 19 straipsnį pripažįstamos Etiopijos jūrininkų rengimo ir atestavimo sistemos.
   2 straipsnis
   Šis sprendimas skirtas valstybėms narėms.
   
      Priimta Briuselyje 2017 m. liepos 6 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 323, 2008 12 3, p. 33.